15/11/2022 | Administración LocalMunicipal
A Laracha
Anuncio convocatoria Concurso de TIKTOKS contra a violencia de xénero 2022

Por Resolución de Alcaldía núm.1382/2022 de 9 de novembro, apróbanse as bases reguladoras do concurso de TIKTOKS- CONTRA A VIOLENCIA DE XENERO 2022 co seguinte contido: PRIMEIRA.- É obxecto do concurso implicar ao alumnado e a poboación do concello da Laracha na visibilización, prevención e denuncia da violencia de xénero, impulsando a súa reflexión e a súa conciencia crítica á vez que a súa creatividade. As obras presentadas poderán versar sobre as relacións de parella entre mulleres e homes libres de violencias, o rexeitamento e a prevención da violencia de xénero. SEGUNDA.- Poderá participar no concurso: - O alumnado de entre 13 e 14 anos escolarizado no IES Agra de Leborís do concello da Laracha ou as persoas de dita idade empadroadas no Concello da Laracha. Para participar deberán contar coa autorización legal do seu representante legal (nai/pai ou titor/a legal) consonte ao modelo establecido no Anexo II - O alumnado maior de 14 anos e menor de 18 anos escolarizado no IES Agra de Leborís do concello da Laracha ou as persoas de dita idade empadroadas no Concello da Laracha. Para participar deberán contar coa autorización legal do seu representante legal (nai/pai ou titor/a legal) consonte ao modelo establecido no Anexo III - As persoas maiores de idade empadroadas no concello da Laracha. As persoas poderán participar individualmente ou de xeito grupal. Cada persoa únicamente poderá participar nunha peza audiovisual. No caso de grupos: - O vídeo deberá ser presentado por unha única persoa responsable maior de idade, que para todos os efectos será o representante do grupo e polo tanto, quen realice a inscrición e quen reciba o premio do concurso. - Deberá achegarse xunto co vídeo o Anexo I cumprimentado e asinado pola persoa representante do grupo, e indicar en comentarios do formulario de inscrición as persoas participantes do mesmo. No caso de que participen no vídeo menores de idade deberá achegar ademais o Anexo II ou III por cada un/unha dos menores consonte ao establecido na base anterior, acompañado da fotocopia do DNI da persoa maior de idade asinante do mesmo. - De resultar gañador un proxecto grupal, seguirá a ser un único premio por obra audiovisual gañadora (non por persoa integrante do grupo). TERCEIRA.- As persoas participantes deberán enviar un único vídeo a través do formulario que estará dispoñible na páxina web municipal debendo cumprimentar alomenos os campos de: nome e apelidos, data de nacemento, DNI, teléfono de contacto, enderezo electrónico, persoas integrantes do grupo, en caso de presentación grupal do vídeo, aceptación das bases e achegar o Anexo I debidamente cumprimentado e asinado. En caso de persoas menores de 18 anos o formulario de inscrición será cumprimentado polo seu pai/nai/titor/titora e deberá achegarse, xunto coa fotocopia do DNI deste, o Anexo correspondente consonte ao establecido na Base segunda, debidamente cumprimentado e asinado polo seu pai/nai/titor/titora e pola persoa menor de idade, no caso de ser oportuno. A obra audiovisual remitida deberá cumprir cos seguintes requisitos: - A proposta deberá responder á temática establecida para o concurso e incluír o hashtag #alarachaunidafronteasviolencias - No caso de que se decida incluír no vídeo a persoas alleas á participación no concurso, deberase contar co consentimento das mesmas, dando conta no asinado de cesión de dereitos de imaxe da persoa ou persoas que aparezan no vídeo. - A obras audiovisual presentada só poderá realizarse a través da aplicación TikTok e terá unha duración de entre 1 e 3 minutos. - Forma de presentación da obra: achegar o arquivo en formato. mp4 (formato por defecto de descarga desde a app TIK-TOK) cun límite de 50 Mb. As persoas participantes deben descargar o vídeo e envialo a través do formulario de inscrición. CUARTA.- Serán causas de exclusión no concurso as seguintes: - As obras presentadas fora de prazo. - As inscricións que non cumprimente os campos obrigatorios e/ou non incorporen os Anexos requiridos cumprimentados e asinados. - Aquelas obras que se presenten nun formato distinto ao establecido. - Aqueles vídeos que non se cingan ao tema obxecto do concurso ou sexan irrespectuosos. QUINTA.- O prazo de inscrición ábrese dende o 19 de novembro de 2022 ata o 24 de novembro de 2022 ás 10:00 h. SEXTA.- Outorgaranse tres premios aos vídeos que obteñan máis “me gusta” no Instagram xuventudealaracha dende o 25 de novembro de 2022 ao 9 de decembro de 2022 ás 10:00 h. O día 12 de decembro de 2022 publicarase a relación de persoas gañadoras na web do Concello e nas súas redes sociais. Os premios a outorgar son os seguintes: - 1º premio: 300,00 € - 2º premio: 200,00 € - 3º premio: 100,00 € O Concello da Laracha resérvase o dereito a descualificar a calquera participante se existe calquera sospeita de uso fraudulento das ferramentas e na forma de participar no concurso. Por este motivo, poderanse tomar as medidas oportunas tales como, bloquear usuarios, descualificar contidos ou usuarios ou calquera outra acción que o Concello da Laracha estime oportuna. Asemade poderá realizar as comprobacións necesarias co fin de evitar duplicidade de participacións así como para eliminar aos participantes que non cumpran cos requisitos mencionados ou que participen de forma fraudulenta como, por exemplo, mediante o uso de bots ou sistemas automáticos de votos. O Concello da Laracha resérvase o dereito de modificación e borrado de calquera contido duplicado, erróneo, que se considere fora de contexto ou calquera outro criterio que o Concello da Laracha crea convinte. O Concello da Laracha resérvase o dereito de suspender ou eliminar aquelas achegas ou comentarios que incumpran estas condicións. A presentación de traballos neste concurso supón a aceptación íntegra das presentes bases. O incumprimento dalgún dos seus apartados levarían implícita a exclusión do concurso da obra presentada. OITAVA.- Para o pago dos premios é preciso a presentación da documentación que segue: • DNI da persoa premiada ou do seu representante legal, para o caso de persoas menores de idade. • Certificado de titularidade de conta bancaria da persoa premiada ou do seu representante legal, para o caso de persoas menores de idade, na que se realizará o ingreso do premio. • Declaración xurada de estar ao corrente coas obrigas tributarias estatais, autonómicas e municipais e coa Seguridade Social e que non son debedoras á facenda municipal polo reintegro de subvencións da persoa premiada ou do seu representante legal, para o caso de persoas menores de idade, motivo de exclusión do pagamento do premio. A todos os premios se lles aplicarán as retencións fiscais oportunas segundo a lexislación vixente e sempre que proceda. NOVENA.- As persoas participantes no concurso, polo mero feito de selo, garanten ao Concello da Laracha que son titulares dos dereitos de propiedade intelectual dos vídeos cos que concursan, e manifestan que solicitaron expresa autorización daquelas persoas cuxa imaxe ou aparencia sexa plasmada nos vídeos presentados. As persoas participantes no concurso, polo mero feito de selo, ceden ao Concello da Laracha, a título gratuíto, e por un prazo máximo de 10 anos, os dereitos de imaxe, reprodución e comunicación pública dos vídeos que presenten, podendo o Concello da Laracha, durante o devandito prazo, subir os vídeos á rede social de Instragram xuventudealaracha para a súa votación e utilizar os mesmos, sempre no ámbito das súas competencias. As persoas autoras conservarán, en calquera caso, os dereitos para facer que se recoñeza a súa condición de tales, e á integridade das súas obras, de forma que o Concello da Laracha non poderá modificar ou alterar as obras sen o consentimento da persoa autora. DÉCIMA.- A participación neste concurso supón a plena aceptación das presentes bases. SEGUNDO.- Publicar as seguintes bases no Boletín Oficial Da Provincia e na páxina web do Concello. A Laracha, 9 de novembro de 2022 O Alcalde, José Manuel López Varela